**Pravilnik o priznanju Mladi manager**

Priznanje Mladi manager podeljuje sekcija mladih managerjev znotraj Združenja Manager. Priznanje se podeli enkrat na leto, praviloma na Januarskem srečanju, ki je prvo večje srečanje top managementa v letu.

Namen podelitve priznanja je identificirati mlade uspešne managerje, ki so dosegli pomembne poslovne uspehe s pomočjo odličnosti vodenja, ustreznih poslovnih praks, upravljanja informacij, kadrov in interesov deležnikov podjetja.

***Razpisni pogoji in kandidatura***

**Pogoji za kandidate**

Na razpis se lahko prijavijo kandidatke in kandidati, ki izpolnjujejo naslednje pogoje:

* kandidat je član poslovodstva podjetja (po ZGD), ki je na trenutnem delovnem mestu najmanj 2 leti,
* starost do vključno 44 let (ob prejemu priznanja konec januarja lahko dopolnijo 44 let in 364 dni).
* podjetje, iz katerega prihaja kandidat, ima dodano vrednost, ki je višja od povprečja slovenskega gospodarstva oziroma panoge, v kateri deluje,
* podjetje, iz katerega prihaja kandidat, posluje stabilno,
* podjetje, iz katerega prihaja kandidat, posluje na območju Republike Slovenije,
* kandidatov način vodenja je skladen s kodeksom etike Združenja Manager.

**Nabor kandidatov**

Dvotirni postopek iskanja in selekcije kandidatov

Nabor kandidatov za priznanje Mladi manager poteka po dveh vzporednih kanalih.

I. del: nabor kandidatov na podlagi finančnih podatkov

* strokovni partner priznanja Bisnode pripravi seznam 1000 podjetij, ustanovljenih pred 10 leti, saj lahko predvidevamo, da so podjetja ustanovili mladi managerji. Izbranim podjetje, ki imajo dobre finančne rezultate se pošlje povabilo, da kandidirajo za priznanje, v kolikor imajo v poslovodstvu osebo, mlajšo od 44. let in, ki je na trenutnem delovnem mestu vsaj dve leti.

II. del: Razpis in nabor s strani ZM

* Člani ZM in širša javnost imajo možnost predlagati kandidate, pri čemer naj priložijo obrazložitev za komisijo.
* ZM pregleda bazo članov, mlajših od 44 let in v sodelovanju z Bisnode preveri finančne podatke in potencialne kandidate pozove h kandidaturi.

Razpis objavi Združenje Manager na svojih spletni straneh in k predlaganju kandidatov pozove vse člane združenja preko elektronskih orodij ter sorodne organizacije in druge člane. Po presoji strokovne službe, se lahko razpis objavi tudi v sredstvih javnega obveščanja.

Kandidate lahko nominirajo člani in članice Združenja Manager, druge gospodarske organizacije ter strokovna združenja, člani nadzornih svetov, zaposleni v podjetju in drugi posamezniki oziroma organizacije, ki želijo prispevati k uveljavljanju dobrih managerskih zgledov.

**Postopek kandidature**

Kandidat, ki je potrdil kandidaturo, prejme vprašalnik, ki se nanaša na uspešnost podjetja, odnos z deležniki podjetja ter na vodstvene kompetence. Izpolnjen vprašalnik je osnova za obravnavo na komisiji. Po izboru treh finalistov za priznanje s strani komisije, finalisti izpolnijo tudi vprašalnik Zlate nit, ki meri odnos med zaposlenimi in organizacijo.

**Obveznosti finalistov**

V primeru, da je kandidat izbran za finalista za priznanje ima naslednje obveznosti:

* udeležba na pogovoru s finalisti za priznanje,
* sodelovanje s strokovno službo ZM pri pripravi predstavitvenega filma in drugih promocijskih aktivnosti za priznanje,
* sodelovanje podjetja pri Zlati niti, v delu, kjer se meri odnos med zaposlenimi in organizacijo,
* udeležba na Januarskem srečanju, kjer se podeli priznanje Mladi manager.

***Komisija***

Delo komisije poteka na dveh stopnjah:

* Na prvi stopnji je naloga komisije pregledati vse prispele kandidature, podatke o celovitem poslovanju podjetja ter osebnosti kandidata. Komisija kandidate ocenjuje s pomočjo točkovnika, ki zajema: vodstvene kompetence kandidata, finančno sliko podjetja, skrb za prihodnost, trženjsko in inovacijsko uspešnost ter skrb za prihodnost. Člani komisije strokovni službi nekaj dni pred sejo posredujejo svoje ocene kandidatov. Na seji komisije se razpravlja o najboljših petih do desetih kandidatih, na koncu pa komisija izbere tri finaliste, ki jih predstavi javnosti.
* Na drugi stopnji, po prejemu rezultatov Zlate niti in po pogovoru s finalisti, komisija izbere prejemnika priznanja Mladi manager na tajnem glasovanju (postopek opisan pod rubriko glasovanje).

**Sestava komisije**

Predsednik komisije za izbor Mladega managerja je predsednik Združenja Manager ali z njegove strani pooblaščen podpredsednik.

Komisijo sestavljajo:

* predsednik Združenja Manager, ki je tudi predsednik komisije (oz. z njegove strani pooblaščen podpredsednik),
* predsednik sekcije mladih managerjev,
* član upravnega odbora sekcije mladih managerjev, zadolžen za priznanje,
* strokovni sodelavec Združenja Manager,
* štirje nekdanji prejemniki priznanja Mladi manager
* predstavnik Univerze,
* predstavnik medijskega partnerja Januarskega srečanja.

Komisija prejme izpolnjene vprašalnike kandidatov in primerjalno analizo finančnih kazalcev. Na podlagi ocenjevalnega vprašalnika točkuje kandidate in svoje ocene posreduje strokovni službi Združenja Manager pred sejo. Na seji komisije se razpravlja o 5 – 10 kandidatih.

Na podlagi prejetih gradiv in razprave komisija na prvi stopnji izbere tri finaliste, ki jih predstavi javnosti.

Pred končnim glasovanjem o prejemniku priznanja (druga stopnja) komisija pregleda še rezultate Zlate niti.

***Glasovanje***

**Glasovanje komisije**

Končno glasovanje komisije o treh finalistih je tajno. Vsak član komisije prejme glasovnico, na kateri oceni posameznega kandidata. Svojo glasovnico zapečati v kuverto, jo podpiše in dostavi strokovnemu sodelavcu Združenja Manager nekaj dni pred podelitvijo priznanja.

Glasovi komisije predstavljajo 70% vrednosti končne uvrstitve.

**Glasovanje udeležencev Januarskega srečanja**

Udeleženci Januarskega srečanja, kjer se podeli priznanje Mladi manager, imajo možnost glasovati o treh finalistih za priznanje, na podlagi predstavitve finalistov, ki jo pripravi strokovna služba. Glasovanje je elektronsko in poteka na Januarskem srečanju po predstavitvi treh finalistov.

Glasovi udeležencev Januarskega srečanja predstavljajo 20% vrednosti končne uvrstitve in se prištejejo točkam članov komisije in točkam od glasovanja širše javnosti.

**Glasovanje širše javnosti**

O prejemniku priznanja lahko glasuje tudi širša javnost, in sicer vsaj 7 dni pred podelitvijo na podlagi predstavitve treh finalistov. Glas širše javnosti predstavlja 10% končne uvrstitve in se prišteje točkam članov komisije in točkam udeležencev Januarskega srečanja.

**Odpiranje glasovnic**

Glasovnice z glasovi članov komisije se odpirajo na sami podelitvi. Pred odpiranjem glasovnic ime prejemnika priznanja ni znano nikomur. Glasovnice odpirajo: predsednik komisije, predsednik sekcije mladih managerjev in lanskoletni prejemnik priznanja Mladi manager. V primeru nezmožnosti udeležbe katerega koli člana komisije, ki odpira glasovnice, na podelitvi, lahko nadomestnega člana imenuje strokovna služba.

Glasovom komisije se na licu mesta prištejejo še glasovi širše javnosti in glasovi udeležencev Januarskega srečanja. Prejemnika priznanja razglasi predsednik sekcije mladih managerjev.

***Prejemnik priznanja Mladi manager***

Prejemnik priznanja dobi skulpturo črne človeške ribice in naziv Mladi manager.

Prejemnik priznanja Mladi manager sodeluje s strokovno službo pri promocijskih aktivnostih in z zainteresiranimi mediji. Prejemnik priznanja postane član izborne komisije v prihodnjem letu.

***Druge določbe***

Posebne okoliščine kandidatov / finalistov: prenehanje opravljanja funkcije

V primeru, da se kandidatu v času od predizbora (to je do prve seje komisije) do konca tekočega leta, za katerega se podeljuje priznanje, spremeni status, povezan z opravljanjem funkcije v podjetju, na podlagi katere kandidira za priznanje, velja naslednje:

* v primeru izteka mandata: kandidat lahko nadaljuje s kandidaturo,
* v primeru odstopa s funkcije ali razrešitve: kandidat ne more nadaljevati s kandidaturo.

O drugih posebnih okoliščinah, ki niso opisane zgoraj, presoja komisija.

Upravni odbor sekcije mladih managerjev

V Ljubljani, junij 2018